JSST: Dunyo aholisining 33 foizi koronavirusga qarshi vaksinaning bir dozasini ham olmagan

Jahon sog‘liqni saqlash tashkilotining (JSST) Yevropa bo‘yicha mintaqaviy direktori Xans Genri Klyugening aytishicha, dunyo aholisining uchdan bir qismi haligacha koronavirusga qarshi vaksinaning bir dozasini ham olmagan.

“Bugun, COVID-19 ga qarshi emlash boshlanganidan 1,5 yil o‘tib ham, dunyo aholisining 33 foizi hanuz vaksinaning birorta dozasini olmagan”, — dedi Klyuge Sankt-Peterburgdagi xalqaro iqtisodiy forumda.
Bir yarim yil avval 190 ta davlat vaksinalarning dunyoda teng taqsimlanishiga erishish uchun JSST homiyligidagi COVAX dasturiga qo‘shilgandi. Dastur g‘oyasi ajoyib edi, lekin ish bermadi — kambag‘al va boy mamlakatlar o‘rtasidagi vaksina tengsizligi bilan bog‘liq vaziyat deyarli o‘zgarishsiz qoldi.
Eng qashshoq mamlakatlarni vaksina bilan ta’minlashdagi tengsizliklar uzoq muddatli ijtimoiy-iqtisodiy oqibatlarga olib kelishi mumkin, deya qayd etadi Wired nashri. Masalan, emlash darajasining pastligi va buning natijasida davomli lokdaunlar bolalarning uzoq vaqt maktabdan qolishiga olib keladi, bu esa ularni majburiy mehnatga jalb etilishi xavfini oshiradi. Past va o‘rta daromadli mamlakatlarning sog‘liqni saqlash tizimidagi ortiqcha yuk esa onalar o‘limini qariyb 40 foizga oshirgan.
 Eng samarador vaksina qaysi, yiliga necha marta emlanish kerak, COVID’ga qarshi dori yaratildimi? — mutaxassisdan muhim faktlar